CELEX: 32022D1108
Language: lt
Date: 1656633600000
Title: Komisijos sprendimas (ES) 2022/1108 2022 m. liepos 1 d. dėl importuojamų prekių, skirtų nemokamai išdalyti ir naudotis nuo karo Ukrainoje bėgantiems asmenims ir Ukrainoje likusiems stokojantiems asmenims, neapmokestinimo importo muitais ir PVM (pranešta dokumentu Nr. C(2022) 4469) (Tekstas autentiškas tik airių, anglų, čekų, estų, graikų, italų, kroatų, lenkų, lietuvių, maltiečių, nyderlandų, prancūzų, rumunų, slovėnų, slovakų, suomių, švedų, vengrų ir vokiečių kalbomis)

2022 7 5   
               
               
                  LT
               
               
                  Europos Sąjungos oficialusis leidinys
               
               
                  L 178/57
               
            
         KOMISIJOS SPRENDIMAS (ES) 2022/1108
         2022 m. liepos 1 d.
         dėl importuojamų prekių, skirtų nemokamai išdalyti ir naudotis nuo karo Ukrainoje bėgantiems asmenims ir Ukrainoje likusiems stokojantiems asmenims, neapmokestinimo importo muitais ir PVM
         
            
               (pranešta dokumentu Nr. C(2022) 4469)
            
         
         (Tekstas autentiškas tik airių, anglų, čekų, estų, graikų, italų, kroatų, lenkų, lietuvių, maltiečių, nyderlandų, prancūzų, rumunų, slovėnų, slovakų, suomių, švedų, vengrų ir vokiečių kalbomis)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. spalio 19 d. Tarybos direktyvą 2009/132/EB dėl Direktyvos 2006/112/EB 143 straipsnio b ir c punktų taikymo, neapmokestinant galutinio tam tikrų prekių importo pridėtinės vertės mokesčiu (1), ypač į jos 53 straipsnio pirmą pastraipą,
         atsižvelgdama į 2009 m. lapkričio 16 d. Tarybos reglamentą (EB) Nr. 1186/2009, nustatantį Bendrijos atleidimo nuo muitų sistemą (2), ypač į jo 76 straipsnio pirmą pastraipą,
         kadangi:
         
                     (1)
                  
                  
                     2022 m. vasario 24 d. Rusija pradėjo neišprovokuotą ir nepateisinamą karinę agresiją prieš Ukrainą. Po Rusijos invazijos į Ukrainą iki 2022 m. gegužės 24 d. į Sąjungą atvyko apie 6,2 mln. asmenų. Dėl nuo karo Ukrainoje bėgančių asmenų srauto atitinkamoms valstybėms narėms sunku užtikrinti pakankamą humanitarinę pagalbą ir patenkinti pagrindinius šių asmenų poreikius. 2022 m. vasario 27 d. Slovakija, 2022 m. vasario 28 d. Lenkija, o 2022 m. kovo 11 d. Čekija pagal Europos Parlamento ir Tarybos sprendimo Nr. 1313/2013/ES (3) 15 straipsnio 1 dalį paprašė pagalbos, susijusios su skubiai suteiktinais laikinais būstais, būtiniausiais daiktais, vaistais, medicinos reikmenimis ir nuo karo Ukrainoje bėgančių asmenų maitinimo ir maisto jiems tiekimo įranga;
                  
               
                     (2)
                  
                  
                     2022 m. vasario 24 d. pagal Sprendimo Nr. 1313/2013/ES 16 straipsnio 1 dalį Ukraina paprašė pagalbos, susijusios su civilinės saugos priemonėmis;
                  
               
                     (3)
                  
                  
                     siekdamos parodyti solidarumą ir suteikti pagalbą, valstybės narės ir tarptautinė bendruomenė sureagavo ir tiekė humanitarinę pagalbą daiktais, skirtais išdalyti nuo karo bėgantiems ir į Sąjungą atvykstantiems asmenims ir nuo karo nukentėjusiems asmenims Ukrainoje;
                  
               
                     (4)
                  
                  
                     2022 m. kovo 14 d. Komisija konsultavosi su valstybėmis narėmis dėl būtinybės priimti Komisijos sprendimą, kuriuo būtų leista importo muitais ir pridėtinės vertės mokesčiu (toliau – PVM) neapmokestinti importuojamų prekių, skirtų išleisti į laisvą apyvartą ir nemokamai išdalyti bei naudotis nuo karo Ukrainoje bėgantiems asmenims. Po to tyrimo tokius prašymus 2022 m. kovo 18 d. pateikė Austrija, Kroatija, Čekija, Estija, Prancūzija, Graikija, Vengrija, Liuksemburgas, Malta, Nyderlandai, Lenkija, Rumunija, Slovakija ir Slovėnija, 2022 m. kovo 21 d. – Airija ir Lietuva, o 2022 m. kovo 23 d. – Suomija ir Italija (toliau – prašymą pateikusios valstybės narės);
                  
               
                     (5)
                  
                  
                     kadangi humanitarinės krizės, kurią sukėlė Rusijos invazija į Ukrainą, padariniai dideli ne tik Ukrainoje, bet ir keliose valstybėse narėse, ta krizė yra nelaimė, ištikusi kelių valstybių narių teritoriją, kaip ji suprantama Reglamento (EB) Nr. 1186/2009 XVII skyriaus C skirsnyje ir Direktyvos 2009/132/EB VIII antraštinės dalies 4 skyriuje;
                  
               
                     (6)
                  
                  
                     todėl tikslinga leisti prašymą pateikusioms valstybėms narėms neapmokestinti importo muitais prekių, kurias Reglamento (EB) Nr. 1186/2009 74 straipsnyje aprašytais tikslais importuoja prašymą pateikusių valstybių narių kompetentingų institucijų patvirtintos valstybinės organizacijos, labdaros ar filantropinės organizacijos arba kurios tais tikslais yra importuojamos tų organizacijų interesais, ir neapmokestinti PVM prekių, kurias tos organizacijos importuoja Direktyvos 2009/132/EB 51 straipsnyje aprašytais tikslais arba kurios tais tikslais importuojamos tų organizacijų interesais. Kadangi padėtis beprecedentė ir reikia reaguoti greitai, tikslinga leisti prašymą pateikusioms valstybėms narėms neapmokestinti muitais ir PVM humanitarinei pagalbai skirtų prekių, kurias importuoja, kad išleistų į laisvą apyvartą, ir valstybinės organizacijos arba kitos labdaros ar filantropinės organizacijos, kurios yra patvirtintos ir vykdo panašią veiklą kitoje prašymą pateikusioje valstybėje narėje, kurioje ketinama naudoti prekes. Siekiant atsiliepti į valstybių narių prašymus suteikti pagalbą Ukrainoje likusiems asmenims, kurie labai nukentėjo nuo karo, taip pat būtina leisti toliau perduoti šias prekes Ukrainos valstybinėms organizacijoms arba labdaros ar filantropinėms organizacijoms, kurių teisę nemokamai dalyti prekes asmenims, kuriems reikia pagalbos Ukrainoje, patvirtino Ukrainos kompetentingos institucijos. Be to, tikslinga leisti prašymą pateikusioms valstybėms narėms neapmokestinti importo muitais prekių, importuojamų Reglamento (EB) Nr. 1186/2009 74 straipsnyje aprašytais tikslais, ir neapmokestinti PVM prekių, importuojamų Direktyvos 2009/132/EB 51 straipsnyje aprašytais tikslais, kai jas importuoja pagalbos tarnybos arba kai jos importuojamos tų tarnybų interesais tam, kad būtų išleistos į laisvą apyvartą, siekiant patenkinti tų tarnybų poreikius, kol jos teikia pagalbą nelaimės atveju nuo karo Ukrainoje bėgantiems asmenims;
                  
               
                     (7)
                  
                  
                     kad būtų galima stebėti importuojamas prekes, kurios neapmokestinamos muitais arba PVM, prašymą pateikusios valstybės narės turėtų informuoti Komisiją apie įvairių prekių, leidžiamų įvežti be importo muitų ir PVM ir skirtų nemokamai išdalyti arba naudotis nuo karo Ukrainoje bėgantiems asmenims, pobūdį ir kiekį, apie organizacijas, kurių teisę tas prekes dalyti ar suteikti galimybę jomis naudotis yra patvirtinusios, ir apie priemones, kurių imtasi siekiant užkirsti kelią prekių naudojimui kitais tikslais nei nuo karo bėgančių asmenų Ukrainoje poreikiams tenkinti;
                  
               
                     (8)
                  
                  
                     siekiant užtikrinti, kad būtų laikomasi šiame sprendime nustatytų sąlygų, užkirsti kelią pažeidimams ir apsaugoti Sąjungos ir valstybių narių finansinius interesus, prašymą pateikusios valstybės narės turėtų užtikrinti, kad išleidžiant į laisvą apyvartą, naudojant ir po to perduodant Ukrainai muitais arba PVM neapmokestinamas prekes būtų taikomos rizikos valdymo ir atitinkamos muitinio tikrinimo priemonės. Apie priemones, kurių imtasi, Komisijai turėtų būti pranešta per šiame sprendime nustatytą terminą;
                  
               
                     (9)
                  
                  
                     atsižvelgiant į ypatingus prašymą pateikusių valstybių narių patiriamus sunkumus, importo muitais ir PVM turėtų būti neapmokestinamos prekės, importuotos nuo 2022 m. vasario 24 d. Ši lengvata turėtų būti taikoma iki 2022 m. gruodžio 31 d.;
                  
               
                     (10)
                  
                  
                     2022 m. balandžio 19 d. įvyko konsultacijos su valstybėmis narėmis pagal Reglamento (EB) Nr. 1186/2009 76 straipsnio pirmą pastraipą ir Direktyvos 2009/132/EB 53 straipsnio pirmą pastraipą,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   Prekes leidžiama įvežti be Reglamento (EB) Nr. 1186/2009 2 straipsnio 1 dalies a punkte apibrėžtų importo muitų ir be Direktyvos 2009/132/EB 2 straipsnio 1 dalies a punkte apibrėžto importo pridėtinės vertės mokesčio (PVM), jei įvykdomos šios sąlygos:
               
                           a)
                        
                        
                           prekės yra skirtos naudoti vienam iš šių tikslų:
                           
                                       i)
                                    
                                    
                                       kad c punkte nurodytos įstaigos ir organizacijos jas nemokamai išdalytų nuo karo Ukrainoje bėgantiems asmenims;
                                    
                                 
                                       ii)
                                    
                                    
                                       kad jomis galėtų nemokamai naudotis nuo karo Ukrainoje bėgantys asmenys, nors tos prekės išlieka c punkte nurodytų įstaigų ir organizacijų nuosavybė;
                                    
                                 
                     
                           b)
                        
                        
                           prekės atitinka Reglamento (EB) Nr. 1186/2009 75, 78, 79 ir 80 straipsniuose ir Direktyvos 2009/132/EB 52, 55, 56 ir 57 straipsniuose išdėstytus reikalavimus;
                        
                     
                           c)
                        
                        
                           prekės yra skirtos išleisti į laisvą apyvartą ir jas importuoja valstybinės organizacijos, įskaitant valstybines įstaigas, viešąsias įstaigas ir kitas viešosios teisės reglamentuojamas įstaigas, jos importuojamos tų organizacijų interesais arba tas prekes importuoja prašymą pateikusių valstybių narių, kuriose prekes ketinama naudoti, kompetentingų institucijų patvirtintos labdaros ar filantropinės organizacijos arba tos prekės importuojamos jų interesais.
                        
                     
            
               2.   1 dalyje nurodytas prekes taip pat galima įvežti be Reglamento (EB) Nr. 1186/2009 2 straipsnio 1 dalies a punkte apibrėžtų importo muitų ir be Direktyvos 2009/132/EB 2 straipsnio 1 dalies a punkte apibrėžto importo PVM į prašymą pateikusią valstybę narę, kuri nėra prašymą pateikusi valstybė narė, kurioje prekes ketinama naudoti, su sąlyga, kad išleisti į laisvą apyvartą skirtas prekes importuoja kompetentingų institucijų patvirtinta valstybinė organizacija arba kita labdaros ar filantropinė organizacija, vykdanti panašią veiklą valstybėje narėje, kurioje prekes ketinama naudoti.
            
            
               3.   Jei prekės perduodamos iš vienos valstybės narės į kitą, patvirtinta labdaros ar filantropinė organizacija turi apie tai iš anksto pranešti prašymą pateikusios valstybės narės, kuri atleidžia nuo muitų ir neapmokestina PVM, kompetentingoms institucijoms.
            
            
               4.   organizacijos, kurios naudojasi atleidimu nuo muitų ir PVM pagal 1 ir 2 dalis, iš anksto pranešusios prašymą pateikusios valstybės narės, kuri atleidžia nuo muito, kompetentingoms institucijoms, gali perduoti 1 dalyje nurodytas muitais ir PVM neapmokestinamas prekes Ukrainos valstybinėms organizacijoms arba kitoms labdaros ar filantropinėms organizacijoms, kurių teisę nemokamai dalyti prekes Ukrainoje likusiems stokojantiems asmenims yra patvirtinusios Ukrainos kompetentingos institucijos.
            
            
               5.   Laikantis Reglamento (EB) Nr. 1186/2009 75–80 straipsnių ir Direktyvos 2009/132/EB 52–57 straipsnių, prekes taip pat leidžiama įvežti be Reglamento (EB) Nr. 1186/2009 2 straipsnio 1 dalies a punkte apibrėžtų importo muitų ir be Direktyvos 2009/132/EB 2 straipsnio 1 dalies a punkte apibrėžto importo PVM, jei tos prekės yra skirtos išleisti į laisvą apyvartą ir jas importuoja pagalbos tarnybos arba tos prekės importuojamos tų tarnybų interesais, siekiant patenkinti jų poreikius, kol jos teikia pagalbą nelaimės atveju nuo karo Ukrainoje bėgantiems asmenims.
            
         
         
            2 straipsnis
            Valstybės narės kiekvieno mėnesio, einančio po ataskaitinio mėnesio, penkioliktą dieną pateikia Komisijai informaciją apie prekių, kurias per mėnesį jos leido įvežti ir kurių pagal 1 straipsnį neapmokestino importo muitais ir PVM, pobūdį ir kiekį.
            Ne vėliau kaip 2023 m. kovo 31 d. valstybės narės pateikia Komisijai šią informaciją:
            
                        a)
                     
                     
                        valstybių narių kompetentingų institucijų patvirtintų organizacijų, kurios nurodytos 1 straipsnio 1 dalies c punkte, sąrašą;
                     
                  
                        b)
                     
                     
                        konsoliduotą informaciją apie prekių, kurias pagal 1 straipsnį leista įvežti be importo muitų ir PVM, pobūdį ir kiekį;
                     
                  
                        c)
                     
                     
                        priemones, kurių imtasi siekiant laikytis Reglamento (EB) Nr. 1186/2009 78, 79 ir 80 straipsnių ir Direktyvos 2009/132/EB 55, 56 ir 57 straipsnių, ir, jei tinka, rizikos valdymo ir muitinio tikrinimo priemones, kurių imtasi pagal Europos Parlamento ir Tarybos reglamento (ES) Nr. 952/2013 (4) 46 straipsnį, kiek tai susiję su prekėmis, kurios patenka į šio sprendimo taikymo sritį.
                     
                  
         
            3 straipsnis
            1 straipsnis taikomas importui į Airiją, Austriją, Čekiją, Estiją, Graikiją, Italiją, Kroatiją, Lenkiją, Lietuvą, Liuksemburgą, Maltą, Nyderlandus, Prancūziją, Rumuniją, Slovakiją, Slovėniją, Suomiją ir Vengriją nuo 2022 m. vasario 24 d. iki 2022 m. gruodžio 31 d.
         
         
            4 straipsnis
            Šis sprendimas skirtas Čekijos Respublikai, Estijos Respublikai, Airijai, Graikijos Respublikai, Prancūzijos Respublikai, Kroatijos Respublikai, Italijos Respublikai, Lietuvos Respublikai, Liuksemburgo Didžiajai Hercogystei, Vengrijai, Maltos Respublikai, Nyderlandų Karalystei, Austrijos Respublikai, Lenkijos Respublikai, Rumunijai, Slovėnijos Respublikai, Slovakijos Respublikai ir Suomijos Respublikai.
            Jis taikomas nuo 2022 m. vasario 24 d.
         
         
            Priimta Briuselyje 2022 m. liepos 1 d.
            
               
                  Komisijos vardu
               
               Paolo GENTILONI
               
                  Komisijos narys
               
            
         
         
            (1)  OL L 292, 2009 11 10, p. 5.
         
            (2)  OL L 324, 2009 12 10, p. 23.
         
            (3)  2013 m. gruodžio 17 d. Europos Parlamento ir Tarybos sprendimas Nr. 1313/2013/ES dėl Sąjungos civilinės saugos mechanizmo (OL L 347, 2013 12 20, p. 924).
         
            (4)  2013 m. spalio 9 d. Europos Parlamento ir Tarybos reglamentas (ES) Nr. 952/2013, kuriuo nustatomas Sąjungos muitinės kodeksas (OL L 269, 2013 10 10, p. 1).